b'\n_START_ARTICLE_\nMaskvos zoologijos sodas\n_START_SECTION_\nIstorija\n_START_PARAGRAPH_\nZoologijos sodo \xc4\xafk\xc5\xabrimo 1864 m. iniciatoriumi buvo Maskvos universiteto profesorius Anatolijus Bogdanovas (1834\xe2\x80\x931896). Statinius projektavo architektas Piotras Kampionis (1826\xe2\x80\x931878), beje, atve\xc5\xbe\xc4\x99s nema\xc5\xbeai dovanot\xc5\xb3 gyv\xc5\xabn\xc5\xb3 i\xc5\xa1 Pary\xc5\xbeiaus. Sodas u\xc5\xbe\xc4\x97m\xc4\x97 10 ha, tur\xc4\x97jo 286 gyv\xc5\xabnus. Po Spalio revoliucijos, 1919 m. sodas buvo nacionalizutas. 1926 m. prie sodo prijungta gretima teritorija, jis padid\xc4\x97jo iki 18 ha. Senieji original\xc5\xabs zoologijos sodo pastatai buvo mediniai, senojo rus\xc5\xb3 stiliaus, papuo\xc5\xa1ti sud\xc4\x97tinga med\xc5\xbeio apdaila. _NEWLINE_1924 m. prijungta 12 ha gretimo Morozovo parko, v\xc4\x97liau i\xc5\xa1kilo dirbtin\xc4\x97s uolos kaln\xc5\xb3 gyv\xc5\xabnams, \xe2\x80\x9e\xc5\xbev\xc4\x97ri\xc5\xb3 sala\xe2\x80\x9c, be\xc5\xbed\xc5\xbeioni\xc5\xb3 ir poliarinis paviljonai. 1927\xe2\x80\x931929 m. pastatytas planetariumas. 1936\xe2\x80\x931938 m. zoologijos sode buvo atlikti didelio masto statybos darbai: rekonstruota drambli\xc5\xb3 buvein\xc4\x97, pastatyti baseinai hipopotamams, j\xc5\xabr\xc5\xb3 li\xc5\xabtams, ruoniams, nauji pauk\xc5\xa1\xc4\x8di\xc5\xb3 laikymo, veterinarijos tarnybos pastatai, suremontuoti dauguma sen\xc5\xb3j\xc5\xb3 pastat\xc5\xb3. Buv\xc4\x99s \xc4\xaf\xc4\x97jimas \xc4\xaf zoologijos sod\xc4\x85 buvo pakeistas nauju, papuo\xc5\xa1tas skulpt\xc5\xabrin\xc4\x97mis gyv\xc5\xabn\xc5\xb3 grup\xc4\x97mis. Zoologijos sodas tapo viena populiariausi\xc5\xb3 Maskvoje laisvalaikio leidimo viet\xc5\xb3: 1938 m. sode lank\xc4\x97si apie 3 mln. \xc5\xbemoni\xc5\xb3, t. y., 10 kart\xc5\xb3 daugiau, nei iki revoliucijos (s\xc4\x97kmingiausiais 2013 m. \xe2\x80\x93 280 t\xc5\xabkst. lankytoj\xc5\xb3)._NEWLINE_Prasid\xc4\x97jus II pasauliniam karui, sodo gyv\xc5\xabnai buvo evakuojami gilyn \xc4\xaf Rusij\xc4\x85 (Sverdlovsk\xc4\x85, Stalingrad\xc4\x85). \xc4\xae teritorij\xc4\x85 papuol\xc4\x97 bomb\xc5\xb3, \xc4\x8dia stov\xc4\x97jo miest\xc4\x85 ginan\xc4\x8dios zenitin\xc4\x97s artilerijos pab\xc5\xabklai._NEWLINE_1990 m. zoologijos sodas buvo atnaujintas. Pagrindiniai papildymai: naujas pagrindinis \xc4\xaf\xc4\x97jimas pro didel\xc4\x99 akmenin\xc4\x99 pil\xc4\xaf, p\xc4\x97s\xc4\x8di\xc5\xb3j\xc5\xb3 tiltas, sujung\xc4\x99s sen\xc4\x85sias (1864 m.) ir nauj\xc4\x85sias (1926 m.) zoologijos sodo teritorijas. Prie\xc5\xa1 statant \xc5\xa1\xc4\xaf tilt\xc4\x85, \xc4\xafstaiga veik\xc4\x97 kaip du \xe2\x80\x9eatskiri zoologijos sodai\xe2\x80\x9c, perskirti Bol\xc5\xa1aja Gruzinskaja gatv\xc4\x97s. Be to, zoologijos sodas buvo dar kart\xc4\x85 i\xc5\xa1pl\xc4\x97stas. Atidarytos naujos ekspozicijos, \xc4\xafskaitant j\xc5\xabr\xc5\xb3 akvarium\xc4\x85, pauk\xc5\xa1\xc4\x8di\xc5\xb3 voljerus, naktini\xc5\xb3 gyv\xc5\xabn\xc5\xb3 ekspozicijos, j\xc5\xabr\xc5\xb3 li\xc5\xabt\xc5\xb3 paviljonus, vaikams skirt\xc4\x85 skyri\xc5\xb3. \xc4\xaerengti dirbtiniai vandens kriokliai ir upeliai, kad zoologijos sodas b\xc5\xabt\xc5\xb3 nat\xc5\xabralesnis._NEWLINE_2014 m. Maskvos zoologijos sodas pamin\xc4\x97jo savo 150 met\xc5\xb3 jubiliej\xc5\xb3, kuris u\xc5\xbebaig\xc4\x97 didelio masto rekonstrukcij\xc4\x85.'